als_Latn dik_Latn sag_Latn
Mesfushori nga Mitrovica është zhbllokuar më në fund sa i përket “specialitetit të tij”, goditja e dënimit, që sezonin e shkuar e karakterizonte në Bundesligën e dytë. “Nuk dua të ndalem më”
Anton Cicani
Alban Meha “is back”. i mungonte një gol në goditje dënimi këtë sezon, ku për shkak të dëmtimeve ka luajtur vetëm 680 minuta në 12 ndeshje, ku pesë herë e ka nisur nga stoli. Megjithatë, mesfushori nga Mitrovica, mes zërave për të ardhmen, çështje “rinovim” tek Paderborni, por edhe dyshimeve të lidhura me garancinë teknike, ka arritur që të kalojë këtë periudhë, duke shpërthyer me një “perlë” të vërtetë. E gjitha në specialitetin “e shtëpisë”, goditja e dënimit. Aty ku mesfushori 28-vjeçar tashmë është bërë “profesor” dhe mund të thuhet me plot gojë që rrezikshmëria arrin pikat kulmore sa herë që shqiptari merr vrull. Meha na ka mësuar edhe në Kombëtare me goditjet e dënimit të mirëekzekutuara, duke shënuar edhe gola mjaft spektakolarë, si ndaj Lituanisë në “Qemal Stafa”… E megjithatë, Paderbornit i mungonte, sepse sa herë shënon ai, skuadra zikaltër del me pikë.
“Dega e thyer” – Dhe, ndaj Hanoverit, gjithçka ishte e humbur deri 18’ minuta përpara fundit, por një gol Lakiç në të 72’ dhe pikërisht i Mehës në të 79’ bënë që Paderborni të kthente gjithçka në favor të tij dhe të dilte me tri pikë nga “HDI-Arena”, mes 38 000 të pranishmëve. Pikërisht tifozët vendas u shtangën kur panë topin e goditur prej 25 metrash nga mesfushori shqiptar të përfundonte në rrjetë, ndërsa portieri Ziler u “mashtrua”. Edhe
pse Meha na kishte mësuar me topa të mirë kalibruar dhe sipër barrikadës, këtë herë, ai vendosi të përdorte magjinë “alla Pirlo” dhe Zhunjinjo, duke i dhënë topin efektin e degës së thyer, me një parabolë të çuditshme që ulet shpejt në fund. “E pashë që portieri po shkonte në anën tjetër të barrikadës dhe provova ta befasoja. Në mometin që ai përkuli gjunjët për t’u nisur në të djathtë, e kishte të pamundur që të kthehej në kohë dhe të grushtonte topin. Për fat, ai u ndal në rrjetë dhe sidomos morëm një fitore të madhe. Tani duhet të rinisë kampionati ynë, pas një përgjumje”.
Përbindëshi – Ndeshja e radhës për Paderbornin është ajo ndaj Bajernit. Një ndeshje e cila ndoshta bën më shumë bujë, sidomos nisur nga fakti se skuadra e drejtuar nga Pep Guardiola bëri “fërtele” Hamburgun 8-0 në sfidën e fundit. “Janë ekipi më i fortë dhe një nga favoritët e Champions. Një gol ndaj Bajernit? Do të ishte fantastike, sidomos sepse luajmë përpara publikut, por rëndësi ka që të luajmë si skuadër. Nojer? Portieri më i mirë në botë, i jashtëzakonshëm, por kurrë nuk i dihet… Unë do të provoj, nëse më jepet mundësia”, tha mesfushori për “Sport Ekspres”, ndërsa ka nisur përgatitjet dhe studimin e lëvizjeve të Nojerit…
als_Latn pag_Latn als_Latn als_Latn als_Latn als_Latn